କୋଲକାତାଃ ବିସିସିଆଇ ସଭାପତି ପଦ ଦୌଡ଼ରୁ ସୌରଭ ଗାଙ୍ଗୁଲି ବାଦ ପଡ଼ିବା ନେଇ ଷଡ଼ଯନ୍ତ୍ରର ଗନ୍ଧ ବାରିଛନ୍ତି ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ମମତା ବାନାର୍ଜୀ। ମମତା କହିଛନ୍ତି ଯେ, ସୌରଭଙ୍କୁ ସୁଯୋଗରୁ ବଞ୍ଚିତ କରାଯାଇଛି। ତେଣୁ ଗାଙ୍ଗୁଲିଙ୍କୁ ଆଇସିସି(ଇଣ୍ଟର ନ୍ୟାସନାଲ କ୍ରିକେଟ କାଉନସିଲ )କୁ ପଠାଇବା ପାଇଁ ମମତା ବାନାର୍ଜୀ ମୋଦିଙ୍କୁ ଅପିଲ କରିଛନ୍ତି। ମମତା କହିଛନ୍ତି ଯେ, ଗାଙ୍ଗୁଲି ଅନ୍ୟାୟ ଭାବେ ସଭାପତି ପଦ ଦୌଡ଼ରୁ ବାଦ ପଡ଼ିଛନ୍ତି। ତାଙ୍କର କଣ ଦୋଷ ରହିଛି ? ସେ ଏହି ପଦ ପାଇଁ ବଞ୍ଚିତ ହୋଇଛନ୍ତି। ଏହି ଘଟଣା ମୋତେ ଖୁବ ମର୍ମାହତ କରିଛି। ମୁଁ ମଧ୍ୟ ଚକିତ ।
ସୌରଭ ତାଙ୍କର ପ୍ରଶାସନିକ ଯାତ୍ରା ୨୦୧୫ରୁ ଆରମ୍ଭ କରିଥିଲେ। ସେହି ବର୍ଷ ସେ ପ୍ରଥମ କରି ସିଏବିର ସଭାପତି ପଦ ଅଳଙ୍କୃତ କରିଥିଲେ। ପରେ ୨୦୧୯ ଅକ୍ଟୋବରରେ ସେ ବିସିସିଆଇର ନେତୃତ୍ୱ ନେଇଥିଲେ। ତାଙ୍କର କାର୍ଯ୍ୟକାଳ ସମୟରେ କୋଭିଡ୍ ମହାମାରୀ ପ୍ରକୋପ ଯୋଗୁଁ ଭାରତୀୟ କ୍ରିକେଟ ଖରାପ ସମୟ ଦେଇ ଗତି କରିଥିଲା। ତଥାପି ନିଜର ବୁଦ୍ଧି ଖଟାଇ ଏହି ସମୟକୁ ସଫଳତାର ସହ ଅତିକ୍ରମ କରିବା ସାଙ୍ଗକୁ କ୍ରିକେଟ ପ୍ରଶଂସକଙ୍କ ପାଇଁ ଆନ୍ତର୍ଜାତିକ କ୍ରିକେଟ ଓ ଆଇପିଏଲ୍ ଫେରାଇ ଆଣିଥିଲେ। କିନ୍ତୁ ଗତ ମଙ୍ଗଳବାର ମୁମ୍ବାଇର ଏକ ହୋଟେଲ୍ରେ ହୋଇଥିବା ବ୘ଠକରେ ସମସ୍ତ କର୍ମକର୍ତ୍ତାଙ୍କ ସହ କିଛି ରାଜ୍ୟ ସଂଘର ସଦସ୍ୟ ଯୋଗଦେଇ ଗାଙ୍ଗୁଲିଙ୍କୁ ସଭାପତି ପଦରୁ ହଟାଇବା ପାଇଁ ନିଷ୍ପତ୍ତି ନେଇଥିଲେ।
